khistorydata/jeongjo-sjw-relations huggingface dataset:
정조 18년
李羽晉以忠勳府言啓曰傳曰惟予夙宵一心在於奉先祀典卽奉先中一事於昭降監之理係於致精致潔苾苾芬芬之謂明祀吉蠲爲饎之謂孝享一有欠焉不若不祭此所以申戒齋官屢飭有司俾盡誠敬仰冀垂歆者也廟宮陵園之入役熟手別創七十料窠豈爲渠輩而然寔爲祀典所重則香祝之所關尤有倍於祭物熟設廟號尊號之敬書專委於書寫忠義忠義得人然後祝板香封可以十分精潔昨日適仍秋冬六朔殿宮陵園例封香單之請押有怳然覺得者至重至嚴之文書楷草相雜職由於渠輩看作苦役必欲規避致有此欠敬此皆酬勞奬勩反讓繖扇忠義以是之故年前至有誤書莫重字之事每一思之豈勝悚然欲矯弊端莫如疏鬱而張錫周一人特放收用之後未聞更卽鱗次修擧然則受敎也通編也將爲束閣之空言是豈爲所重之意乎賓參守奉各一窠之屬之忠義卽爲渠輩疏鬱之大政其後書寫忠義意謂亦在於通瀜差除之中矣今聞不然云自今更爲定式書寫忠義與入番諸忠義通瀜差擬實職而多寡不敵當有劃一排定之式此則令該府論理草記如是定式之後其所取才尤宜審愼乙酉受敎何等嚴截而近年不擇猶復若前該府首堂與該房承旨眼同取才至於傳寫之時必盥手對準之際具公服無敢違越大抵香室本隷於校書館至今爲館官輪番之所而近又爲內外閣則入直官之勤怠內閣提學以下例兼提擧副提擧校理正字者其可不銳意致察乎以此傳敎香室及內閣勳府揭板亦爲載錄於政院禮房便覽事命下矣忠義遷轉之規已有戊申節目香室月令忠義亦在通同計仕之中而遷轉之遲速迄無定限有非稍別勤苦之意謹依傳敎其取才遷職之式更成節目別單書入之意敢啓傳曰知道
정조 18년
韓晩裕以賑恤廳言啓曰北部司宰監契任掌尹器大今月二十七日本洞路傍得一歲遺棄男兒同里居良女金召史欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰允
정조 18년
甲寅六月二十九日卯時上御熙政堂都承旨入侍吏房承旨與下直守令詣臺臺臣同爲入侍時行都承旨鄭大容同副承旨閔昌爀假注書李允謙記注官金良倜記事官吳泰曾藥房提調鄭昌順持平洪秉臣以次進伏訖上曰下直守令入侍賤臣承命出與尙州牧使兪漢敦綾州牧使李寅燮光州牧使成鼎鎭定州牧使金爔安東府使李魯述永興府使李漢興靑松府使李普天平山府使林鵬翰明川府使金宅和德源府使李潤默白川郡守徐敎修寶城郡守金鎜長興府使許溟鏡城判官金晦彬靑山縣監李之淳泗川縣監鄭鳳祥漣川縣監李可運迎日縣監成道明獜蹄縣監趙儀逵禮安縣監朴獻源利城縣監姜善鎭沃溝縣監尹行喆長淵縣監李星會平康縣監吳泰齊奉化縣監兪洪柱陽川縣令沈公燁金堤郡守成範鎭高原郡守尹相重高陽郡守王道常以次進伏訖上曰右副承旨入侍出榻敎右副承旨兪漢寧進伏上曰守令輩擧措如有駭眼者承旨察推可也上曰守令以次進前也鼎鎭奏職姓名上曰本邑換作文臣窠以後近作弊局今番又以爾差送者意有在焉爾則不爲也非不能也來頭榮塗若以一光州爲滿足則已不然則往必善爲之也鼎鎭曰當竭誠奉公也魯述奏職姓名上曰出自邇列將欲試之近來本邑士習漸渝土風不古者實緣官長不能孚感之致也金尙默今右相以後未聞敦風勵俗之表著者今玆送汝者專出欲試之意必下往善爲之無若前令尹之受侮也魯述曰聖敎至及於此臣敢不竭誠圖報也鵬翰奏職姓名上曰近何不見也鵬翰曰年前待罪於長湍矣上敎昌順曰卿知此武乎昌順曰臣素知之而此武自是好風儀也溟奏職姓名上曰林鵬翰則近於曹交七尺許溟則無異於侏儒可謂窮理不得之事也仍敎曰汝下往必善爲之也寅燮奏職姓名上曰已經牧使凡幾處耶寅燮曰曾經羅州忠州而今又待罪於本州矣上曰身手甚槐偉蔭路之潦倒亦可惜也若爲及第則何遽不若兪恒柱輩也昌順曰此守令自是恢恢利器矣漢敦奏職姓名上曰昨年延安事殆不成說矣今則皆已奠接耶漢敦曰特蒙聖念之軫恤停退也恤典也得霑喣嚅之澤幸免溝壑之塡不識不知之類亦莫不感泣矣上曰穀簿皆已整頓耶漢敦曰今年若豐登則庶可整頓矣上曰汝下往蘇弊救民之謨一如延安時可也宅和奏職姓名上曰頃者汝以輪對官入侍予見其純實人也故今番特爲點下於副望矣第暫見其人而安知治民之能否汝下往後所聞不如所見則是孤負聖恩也必着念善爲之也獻源奏職姓名上曰汝爲古忠臣子孫耶獻源曰爲從曾孫矣上曰下往善爲之也其他守令次次奏職姓名訖上曰都承旨吏房承旨宣諭可也漢寧曰金堤郡守成範鎭利城縣監姜善鎭靑山縣監李之淳進前奏對之際不爲起伏而擧措慌亂言語顚錯揆以事體不可無警竝從重推考何如上曰渠輩俱是鄕人筵席一時顚錯何以知治績況有成僴李述源之孫乎姑勿問備各付道臣其能否徐觀治績使之狀聞可也出擧條上曰進御淸暑六和湯一貼煎入出榻敎上曰臺諫若有所懷進奏可也秉臣進前曰無所懷矣上曰然則就坐仍命退諸臣以次退出
정조 18년
甲寅六月二十九日未時上御重熙堂右承旨入侍時右承旨徐榮輔記事官鄭文始記注官金良倜記事官吳泰曾以次進伏訖上命榮輔讀公事書判付訖上曰秋享大祭祭官中崔光泰年老以祝史中抄啓年少者相換事分付賤臣承命出傳仍命退承史以次退出
정조 18년
甲寅六月二十九日申時上御重熙堂禮房承旨入侍時左副承旨李羽晉假注書李允謙記注官金良淍記事官吳泰曾以次進伏訖上曰忠義取才果得差强人耶羽晉曰臣與禮判半日看取而一無合意者及見文敬宣爲名人則相貌與書法其中第一故擢取矣上曰此果功臣嫡長云耶羽晉曰雖非嫡長而亦非一名者流云矣命書榻敎曰進御加減淸肺開膈飮一貼煎入命退承史以次退出
정조 18년
行都承旨鄭大容坐直左承旨韓晩裕坐直右承旨徐榮輔內閣直左副承旨李羽晉坐右副承旨兪漢寧坐同副承旨閔昌爀坐直注書鄭文始仕一員未差假注書李允謙仕直事變假注書韓致重仕
정조 18년
上詣景慕宮展拜罷後內閣政院玉堂藥房口傳問安答曰知道
정조 18년
藥房提調鄭昌順副提調鄭大容啓曰冒炎勞動伏未審此時聖體若何寢睡水剌之節何如連進湯劑調攝諸節益有差勝乎臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道
정조 18년
鄭大容啓曰備邊司郞廳來言今日賓廳日次而景慕宮展拜相値不得來會云矣敢啓傳曰知道
정조 18년
鄭大容啓曰禁衛營將官來言今日本營軍兵日次私習云矣敢啓傳曰後日次爲之
정조 18년
李羽晉啓曰大司憲奇彦鼎在外執義李遇濟掌令鄭毅祚韓用鐸持平南履翼洪秉臣呈辭監察茶時之意敢啓傳曰知道
정조 18년
閔昌爀啓曰三品官之無得過三日循例請牌曾有飭敎而禮曹參議尹行任除拜後過三日不爲出肅事體所在極爲未安從重推考仍卽牌招察任何如傳曰允
정조 18년
備忘記洪州營將李敬進西林僉使李禧培撫夷萬戶韓亨洙平南萬戶金鎭億在德萬戶朱重大造山萬戶金大鉉下直各長弓一張長箭一部片箭一部筒兒一箇陽給
정조 18년
鄭大容啓曰諸承旨有稟達事來詣閤外請待矣傳曰退去
정조 18년
閔昌爀啓曰諸閣臣有稟達事來詣閤外請對矣傳曰退去
정조 18년
李羽晉啓曰藥房提調臣鄭昌順副提調臣鄭大容有稟達事來詣閤外請對矣傳曰退去
정조 18년
鄭大容啓曰諸承旨雖伏承退去之命而衷情轉益焦迫更爲求對矣傳曰退去
정조 18년
閔昌爀啓曰諸閣臣雖伏承退去之命而下情不勝焦迫敢此更爲請對矣傳曰退去
정조 18년
李羽晉啓曰藥房提調臣鄭昌順副提調臣鄭大容衷情萬萬焦迫更爲請對矣傳曰退去
정조 18년
李羽晉啓曰諸閣臣連伏承退去之命而下情轉益焦迫更爲請對矣傳曰退去
정조 18년
李羽晉啓曰藥房提調臣鄭昌順副提調臣鄭大容雖伏承退去之命而衷情轉迫更爲求對矣傳曰今月內尙未展拜今日欲爲之卿等退去
정조 18년
傳于李羽晉曰禮房承旨馳詣宗廟景慕宮奉審摘奸以來
정조 18년
傳于閔昌爀曰政官牌招開政
정조 18년
有政吏批判書金載瓚進參判黃昇源式暇參議金履翼同副承旨閔昌爀進以洪樂游爲副修撰金履恭爲工曹正郞安廷善爲兵曹佐郞李毅和爲孟山縣監奉常副奉事單呂榮徽
정조 18년
鄭大容以兵曹言啓曰兼司僕將李孝承身病猝劇時月之內勢難供職呈狀乞遞慶熙宮衛將趙宗述病難供職呈狀乞遞領軍之將輪番之任不可久曠竝改差何如傳曰允
정조 18년
兵批判書具庠進參判柳誼參議姜彝正病參知李祉永入直左副承旨李羽晉進以李亨復爲兼司僕將趙明瑞爲慶熙將洪秀晩爲北評事洪致範爲滿浦僉使金璞爲恃寨僉使崔碩重爲伐登萬戶郭命夏爲柔院僉使金雲瑞爲牛峴僉使韓錫一白潤芳爲同知李祉膺宋相賢金一壽爲僉知廣坪權管李成存訓鍊把摠金魯岳今加折衝
정조 18년
以各司坐不坐單子傳于閔昌爀曰展拜之由月覲逌瞻門用闕內殿座之例曾有定式矣殿座雖或不得開座亦爲依例開座之例此後月覲逌瞻門動駕時各司依例開座事分付
정조 18년
鄭大容以內閣言啓曰御製冊子繕寫時寫字官之滿五百張正書則自本閣啓稟請賞事載在受敎節目矣寫字官安福臣朴希聖李垣俱滿五百張何以爲之敢稟傳曰加資其中如有資窮人邊將除授可也
정조 18년
閔昌爀以吏曹言啓曰今日開柝坐起時考見平安監司金思穆褒貶啓本則咸從府使李時菡以莫曰手生査報或疎爲目則宜置下考而置諸中考祥原郡守崔廷岳以若能圖報庶期成效爲目則宜置中考而置諸上考殊無嚴明殿最之意該道道臣推考警責咸從府使李時菡罷黜祥原郡守崔廷岳中考施行何如傳曰允
정조 18년
李羽晉以奉常寺都提調提調意啓曰東籍親耕田所種皮黍來七月旬前當爲成熟之意敢啓傳曰攝刈
정조 18년
李羽晉以禮曹言啓曰圖畫署有別遞兒祿窠而畫員中勤勞國役者使之次次許付矣付祿許珉有頉代畫員李寅文前後國役多有勤勞依例許付何如傳曰允
정조 18년
鄭大容以兵曹言啓曰新除授北評事崔獻重似瘧非瘧之症轉益沈篤轉側須人時月之內實無登途之望呈狀乞遞實病旣如是則不可强令赴任改差何如傳曰允
정조 18년
鄭大容以訓鍊都監禁衛營御營廳言啓曰卽聞龍山近處有虎往來江民畏縮互相戒嚴云都城咫尺之地有此虎患極爲驚駭三軍門各擇善放砲手三十名自今日定將校出送行獵何如傳曰允
정조 18년
鄭大容以御營廳言啓曰今六月三十日景慕宮展拜時依兵曹節目弘化門入直軍五十名集春門入直軍四十名除出大將臣李敬懋率領弘化門外分左右排立東營入直軍三十名除出入直把摠申思益率領宮大門外把守而竝待標信出用解嚴後各還本處入直之意敢啓傳曰知道
정조 18년
兪漢寧以左邊捕盜廳言啓曰本廳兼從事官李檍時帶備邊司郞廳之任本廳從事官無備邊司郞廳兼帶之例今姑改差何如傳曰允
정조 18년
兪漢寧以義禁府言啓曰昌原府使李汝節拿問嚴處事傳旨啓下矣李汝節時在任所云依例發遣府書吏拿來何如傳曰允
정조 18년
兪漢寧以義禁府言啓曰長興前府使金翰周寶城前郡守閔琇憑閱處之事傳旨啓下矣金翰周閔琇俱在任所云依例發遣府羅將竝拿來何如傳曰允
정조 18년
甲寅六月三十日寅時上詣景慕宮展拜入侍時行都承旨鄭大容左承旨韓晩裕右承旨徐榮輔左副承旨李羽晉右副承旨兪漢寧同副承旨閔昌爀記事官鄭文始假注書李允謙記注官金良倜記事官吳泰曾一提學鄭民始檢校提學徐有防檢校直提學金載瓚一直提學徐龍輔待敎李存秀以次隨駕上具翼善冠衮龍袍乘輿出交泰門至永淸門前路藥房提調鄭昌順進前曰夜間聖體調攝若何上曰比日昨稍勝而亦不快減矣昌順曰王大妃殿氣候何如上曰一樣矣昌順曰惠慶宮氣候何如上曰一樣矣上曰進御淸暑六和湯停止加減淸肺開膈飮一貼煎入出榻敎上敎昌順曰提調不必隨駕卿則先往藥院還宮後依例問安可也仍卽進發出弘化門由逌瞻門至降輿所降輿入齋室少頃就板位行再拜禮仍詣廟內奉審訖還御齋室上曰侍衛皆令回旋賤臣承命出傳上曰本宮提調入侍提調李文源進伏上曰見其病勢有難强爲卿須先退調理也文源退出少頃上出西夾門乘輿由逌瞻門至弘化門上敎大容曰解嚴又敎大容曰引儀取才今日內必爲之而開坐於本院可也仍由永淸門交泰門還內諸臣以次退出
정조 18년
甲寅六月三十日辰時上御重熙堂右承旨入侍時右承旨徐榮輔記事官鄭文始記注官承膺祚記事官吳泰曾以次進伏訖上曰引儀之御前唱者與禮判招致試才否榮輔曰俄已抄出其稍勝者以待矣上曰其中誰某善唱榮輔曰尹夔欽韓範敏差勝矣上曰諸引儀竝使之奏唱可也夔欽等以次唱訖上曰尹韓兩人姑定御前唱可也命書榻敎曰禮兵換房仍命退承史以次退出
정조 18년
行都承旨鄭大容內閣直左承旨韓晩裕坐右承旨徐榮輔坐左副承旨李羽晉坐右副承旨兪漢寧坐直同副承旨閔昌爀坐直注書鄭文始呈辭受由一員未差假注書吳泰曾仕李允謙仕直事變假注書韓致重仕
정조 18년
兪漢寧啓曰大司憲奇彦鼎在外執義李遇濟掌令鄭毅祚韓用鐸持平南履翼洪秉臣呈辭監察茶時之意敢啓傳曰知道
정조 18년
李羽晉啓曰來初五日朝參日次而宗廟秋享大祭齋戒相値頉稟之意敢啓傳曰知道
정조 18년
李羽晉啓曰巡將抄啓爲日未久而今日巡將望單子只以文武閑散五人書入原單子雖不得不捧入而揆以事體極爲未安兵曹當該堂上推考警責何如傳曰允
정조 18년
傳于閔昌爀曰京外推恩老職今日皆爲之該房承宣及諸道道臣對揚此意擧行無不誠勤極爲可嘉一令賜給諸道道臣處上弦弓一張賜給令院吏齎傳
정조 18년
以政院吏兵曹壽資次知書吏別單傳于閔昌爀曰今番壽職出於祝慶推恩今則京外均霑敎旨遍頒甚爲欣幸首尾六朔其所勞役卽該房該曹吏也該房首吏兩銓執吏帖加成給最勞書吏六人一竝從自願免賤院吏中最勞兩人則令政院從便酬勞俾知同慶之意
정조 18년
注書鄭文始受由代以吳泰曾爲假注書
정조 18년
有政吏批判書金載瓚參判黃昇源參議金履翼同副承旨閔昌爀進以尹益烈爲修撰鄭柱爲監察金載一爲宗簿主簿李敬熙爲咸從府使
정조 18년
兵批判書具庠進參判柳誼病參議姜彝正入直參知李趾永病左副承旨李羽晉進以洪碩一李靖爲同知李鴻稷閔最秀爲僉知同知單崔德元以李敏植爲訓鍊副正李雨龍爲都摠經歷訓鍊主簿白海鎭宣傳官李萬吾相換柳命源爲宣傳官
정조 18년
李羽晉以奎章閣言啓曰奉謨堂每年孟秋涓吉展拜事載在閣志今秋展拜吉日以何間推擇乎敢稟傳曰處暑後更稟可也
정조 18년
李羽晉以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰處暑後更稟可也
정조 18년
李羽晉以禮曹言啓曰景慕宮展謁每以孟春每秋定式取稟矣今秋展謁吉日以何間推擇乎敢啓傳曰處暑後更稟可也
정조 18년
閔昌爀以吏曹言啓曰諸道老人推恩今皆齊到京外老人摠數令吏兵曹修正啓問事命下矣漢城府推恩老人五百八十一人偕老老人三百九十七人京畿推恩老人二千二百人偕老老人二千三百四十七人水原推恩老人一百五十三人偕老老人一百八十二人開城府推恩老人八十人偕老老人四十六人江華府推恩老人一百四人偕老老人八十九人忠淸道推恩老人一千八百十七人偕老老人一千一百九十二人慶尙道推恩老人三千六百六十八人偕老老人三千三百五十人全羅道推恩老人二千九百九十四人偕老老人三千四百六十七人濟州推恩老人三百七十三人偕老老人四十二人平安道推恩老人五千一百七人偕老老人六千二百二十八人黃海道推恩老人三千四百四十六人偕老老人四千八百十八人江原道推恩老人二千九百四十人偕老老人一千六百七十九人咸鏡道推恩老人一千九百六十二人偕老老人一千七十人京外推恩老人二萬四千四百二十五人偕老老人二萬四千九百七人合爲四萬九千三百三十二人之意敢啓傳曰知道
정조 18년
李羽晉以弘文館言啓曰新除授副修撰洪樂游時在平安道夞怪鎭任所經筵入番事緊請斯速乘馹上來事下諭傳曰依啓
정조 18년
兪漢寧以壯勇營言啓曰來九月當本營右司屬京畿三番中哨楊根加平軍兵來八月三十日京中逢點依節目準二朔入番之意本道監司處預爲知委何如傳曰允
정조 18년
李羽晉以御營廳言啓曰本營哨官申亨祿身病甚重勢難察任改差何如傳曰允
정조 18년
禮曹參議尹行任疏曰伏以臣於大昨伏奉華誥以臣爲禮曹參議宜卽出而肅命庸伸叩謝之忱而伏念臣區區情勢有不敢冒居者年前濫叨也適値節价之出疆不竢終日特蒙體諒之恩臣至今莊誦且榮且感而引嫌罔間於南北處義無異於前後燕軺之行期雖遠馬島之書契且近則忍彼寢兵之地修此馳牘之好非徒臣身之所不可爲竊恐朝廷之所不可强一日虛縻祇增罪戾召牌嚴臨承膺無路敢控微懇仰瀆崇聽伏乞聖明亟賜遞免俾靖私義千萬幸甚省疏具悉書契參判旣無代行之規本職許遞
정조 18년
甲寅七月初一日卯時上御重熙堂都承旨入侍時行都承旨鄭大容記事官鄭文始記注官承膺祚記事官吳泰曾以次進伏訖上曰進御加減淸肺開膈飮一貼煎入出榻敎仍命退承史以此退出
정조 18년
甲寅七月初一日卯時上御重熙堂左副承旨入侍時左副承旨李羽晉假注書李允謙記注官承膺祚記事官吳泰曾以次進伏訖上命書傳敎曰諸道老職推恩今皆齊到政官牌招開政下批京外老人摠數令吏兵曹修正啓聞命退承史以次退出
정조 18년
甲寅七月初一日申時上御重熙堂軍士房承旨入侍時左副承旨李羽晉假注書李允謙記注官承膺祚記事官吳泰曾以次進伏訖上曰俄下傳敎果已分付耶免賤帖於渠輩何如云也羽晉曰免賤帖若有願買者則捧價數百兩渠輩言內比諸帖加尤有勝焉莫不感祝天恩云矣上曰院隷今日內皆令發送而帖加者則立役時雖不敢懸玉而闕外常行時則懸之無妨以此分付可也命退承史以次退出
정조 18년
行都承旨鄭大容坐左承旨韓晩裕坐右承旨徐榮輔內閣直左副承旨李羽晉坐右副承旨兪漢寧坐直同副承旨閔昌爀坐直注書鄭文始呈辭受由一員未差假注書吳泰曾仕李允謙仕直事變假注書韓致重仕
정조 18년
兪漢寧啓曰大司憲未差執義李遇濟掌令鄭毅祚韓用鐸持平南履翼洪秉臣呈辭監察茶時之意敢啓傳曰知道
정조 18년
李羽晉以弘文館言啓曰本館上番副校理臣朴鍾淳下番副修撰臣朴吉源俱以宗廟秋享大祭祭官今日議政府肄儀時晝仕出去之意敢啓傳曰知道
정조 18년
閔昌爀以吏曹言啓曰宗廟秋享大祭大祝奎章閣待敎李存秀今日肄儀時日已向晩始爲來到因此而莫重肄儀晩時擧行臣之不能檢飭之失不勝惶恐而事體所在萬萬未安所當重勘而本曹請推之外無他可施之罰何以爲之敢稟傳曰聞其親病難於離捨使之給由出送則今日肄儀不爲言送改付標者萬萬駭然待敎李存秀罷職可也
정조 18년
兪漢寧以兵曹言啓曰去夏三朔能麽兒考講時都摠府經歷李宜秀訓鍊院主簿李潤文朴廷宅崔錫元李景佐武臣兼宣傳官權思漢金若礪部將金光喜金福祥宋大昇守門將金光郁等一次不通都摠府經歷趙恩錫安思烈李萬吾都事成範鎭訓鍊院副正李熙爕僉正李喆懋判官沈公燁安㢞主簿尹範喆武臣兼宣傳官金尙裕李基岳柳可源白鳳儀金麗行李衡民李宅懋守門將白光儀洪元喆義禁府都事李元臣活人署別提李寬福等二次不通都摠府都事李雨龍金宗喆訓鍊院僉正李得元武臣兼宣傳官李柱元永厚部將崔聖甲等三次不通依定式竝從重推考武臣兼宣傳官李敏植四次不通越俸一等何如傳曰允
정조 18년
甲寅七月初二日卯時上御誠正閣左副承旨同副承旨入侍時左副承旨李羽晉同副承旨閔昌爀假注書李允謙記注官金良倜承膺祚以次進伏訖上曰香室入直者例以忠義輪直耶羽晉曰香室入直本以校書館官員爲之而近來則校書參下絶無而僅有故不得輪直於香室乃以成均參下入直事甚無謂矣上曰此不可以混雜輪番必若耆老所守直官例別差數員輪回守直無妨也與一提學相議後日登對論奏可也命退承史以次退出
정조 18년
甲寅七月初二日午時上御重熙堂右承旨入侍時右承旨徐榮輔假注書吳泰曾記注官金良倜承膺祚以次進伏訖上曰秋享大祝李存秀罷職之代以新錄玉堂中改差而新錄只有姜儐一人儐年已過多矣以當錄而未錄者差出事分付可也賤臣承命出傳命書榻敎進御加減淸肺開膈飮一貼煎入仍命退承史以次退出
정조 18년
行都承旨鄭大容坐左承旨韓晩裕坐直右承旨徐榮輔內閣直左副承旨李羽晉坐直右副承旨兪漢寧坐同副承旨未差注書鄭文始呈辭受由一員未差假注書吳泰曾仕李允謙仕直事變假注書韓致重仕
정조 18년
傳于鄭大容曰禮房承旨入侍
정조 18년
傳于徐榮輔曰戶房承旨入侍
정조 18년
傳于鄭大容曰秋享時都提調提調不爲進參云提調李文源許遞令該曹口傳差出
정조 18년
吏曹口傳政事以洪良浩爲宗廟提調
정조 18년
李羽晉以左邊捕盜廳言啓曰本廳從事官洪聖源移遷守禦廳把摠從事官無軍門兼帶之例本廳從事官之任改差何如傳曰允
정조 18년
甲寅七月初三日辰時上御重熙堂都承旨戶房承旨入侍時都承旨鄭大容右承旨徐榮輔假注書吳泰曾記注官金良倜承膺祚以次進伏訖上曰出日又杲果矣田家之惜乾果如何大容對曰三農之望殆如渴矣上曰民事誠甚悶然七夕之雨自古所徵而今且不遠惟祈勃興之苗矣命榮輔書傳敎曰同副承旨聞有實病許遞前望單子入之待下批牌招察任又命書榻敎曰加減淸肺開膈飮一貼煎入仍命退承史以次退出
정조 18년
甲寅七月初三日酉時上御重熙堂坐直承旨入侍時左副承旨李羽晉假注書李允謙記注官承膺祚記事官吳泰曾以次進伏訖上曰奉常寺久任郞廳入侍出榻敎賤臣承命出與奉常寺判官柳師模偕入進伏上曰予之憧憧一念惟在祀典之精享而第今日熱如此享品或有欠精之慮何以則好也昨年秋享時則雖至撤籩之後享需一如陳設時精潔此則典祀官諸執事之虔誠致敬而然也今亦十分致誠各別照氷毋至欠潔之歎可也師模曰享品之精潔都在照氷之頻多故已與氷庫提調相議申飭矣上曰奉常判官可謂得人也須各別虔精致潔也命退承史以次退出
정조 18년
行都承旨鄭大容坐直左承旨韓晩裕坐右承旨徐榮輔內閣直左副承旨李羽晉坐直右副承旨兪漢寧坐同副承旨未差注書鄭文始呈辭受由一員未差假注書吳泰曾仕李允謙仕直事變假注書韓致重仕
정조 18년
李羽晉啓曰大司憲未差執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
李羽晉啓曰忠淸中軍金聖彬旣呈下直單子不爲入來事未前有萬萬駭然所當重勘而本院請推之外無他可施之罰何以爲之敢稟傳曰令兵判拿入嚴問取招草記可也
정조 18년
徐榮輔啓曰奉常提調徐有防依下敎來待矣傳曰入侍
정조 18년
李羽晉以兵曹言啓曰因政院啓辭忠淸監營中軍金聖彬旣呈下直單子不爲入來事未前有萬萬駭然所當重勘而本院請推之外無他可施之罰何以爲之事傳曰令兵判拿入嚴問取招草記可也事命下矣依傳敎忠淸監營中軍金聖彬拿入旣呈下直單子不爲入來委折嚴問則所供內矣身元無今日呈下直單子之事日高後得見朝報中矣身下直拜辭不勝其驚惑惶悚云屢次嚴問一直如是而其矣一邊之言有不可準信故應問各人等竝爲捉來一一査問其曲折則通禮院書員鄭得俊所供內五衛將廳使令崔仁卜昨日言於矣身曰明日忠淸監營中軍將欲下直單子書置待曉頭以呈云矣身以爲雖然更有來言呈之者然後當呈之云則仁卜唯唯而去故矣身言於昨日入番書員金禧景使之書置單子待有人更爲來言呈之之後呈之云金禧景所供內鄭得俊言於矣身曰忠淸監營中軍明當下直單子書置有人更爲來言呈之則呈之故單子書置以待之矣今日曉頭有何人自外高聲曰忠淸監營中軍下直單子呈於廳座故矣身昏睡中不能問其姓名果爲呈之云捉入五衛將廳使令崔仁卜以忠淸監營中軍下直單子中軍言於汝矣身使之今日呈之與否嚴問則仁卜所供內中軍元無此言而中軍自五衛將移遷中軍矣身便同帶率故日前往於中軍家則中軍不在家見其子問以中軍何日下直則答以爲初六七日間欲爲下直云故矣身言於通禮院書員鄭得俊之時初六七日誤以初四日傳之以至此境無辭可達云矣觀此諸人供招則五徫將廳使令旣於中軍家聞其六七日間下直乃以初四日誤傳云者極其怪駭況初六七日間旣非親聽於中軍者乃是其子之言則此非可訂之事亦甚殊常通禮院書員雖聞五衛將廳使令之言固當知其分明然後始爲呈之允合愼重之道而又不問更來言之者之姓名遽然呈之亦極駭然五衛將廳使令及當駭通禮院書員竝令攸司照法重勘忠淸監營中軍金聖彬則以此諸人之供辭觀之聖彬之以不知納供者事狀似然而渠見朝報下直拜辭則所當卽卽據實自首於政院而不此之爲至有院中之啓致煩嚴問之境究厥罪狀亦難容恕令該府拿問處之何如傳曰允
정조 18년
以金聖彬囚單子傳于兪漢寧曰格例何足責也炎熱渠亦知之分揀放送
정조 18년
李羽晉以兵曹言啓曰卽接西所衛將洪澤淳牒報則永肅門南邊大松一株拔根顚仆云令該所斫去之意敢啓傳曰知道
정조 18년
李羽晉以訓鍊都監禁衛營御營廳言啓曰龍山近處捉虎次三軍門善放砲手各三十名定將校出送矣連接將校手本則多日搜捕終無形跡云旣無虎跡則數多軍兵之屢日行獵亦涉可悶今姑撤罷之意敢啓傳曰知道
정조 18년
李羽晉以刑曹言啓曰因兵曹草記忠淸監營中軍金聖彬下直單子誤呈之五衛將廳使令及通禮院當該書員竝令攸司照法重勘事命下矣取考律文則大明律詐僞條有曰詐傳四品五品官言語者杖一百不應爲條有曰凡不應得爲而爲之事理重者杖八十五衛將廳使令崔仁卜以詐傳言語決杖一百通禮院當該書員鄭得俊金禧景等以不能爲事理重決杖八十竝放送之意敢啓傳曰允
정조 18년
左議政金履素箚曰伏以臣於南來之路偶得咳喘之疾根委旣深證形陡劇每當痰火上升之時膈痞脅息神塞氣結煩悶吁呼頃刻欲絶寢食久已全廢藥餌苦無分效沈淹床玆須人轉側策强起動難以時月爲期私情悶苦已無可言而中書重務自致曠瘝每一念及殆欲添病至於出疆新命義當竭蹶不暇言私而顧臣見症之外脚部蹣跚之病抑亦聖明之所嘗俯燭而矜憐者也殿陛扶笻之擧雖出於一時權宜尙自覺其駭於瞻視尤何以致身絶域之外以對殊俗之人哉臣之宿病已蒙俯燭體諒恩敎已及於日前僚相之批此實天地之仁父母之慈也伏枕感祝如荻再生而若其新𧏮之如是危篤亦何以照鑑耶玆敢收拾精神艱構短章仰請處分伏乞聖明察臣難强之狀諒臣非飾之辭先將中書之職亟行鐫免仍命專對之任趁卽差代俾公事毋致狼貝私心得安調治則從今以往病喘之得延皆聖上賜也臣不勝云云答曰省箚具悉卿懇專對之任特許勉副卿其安心愼攝俟間視事仍傳曰此批答遣史官傳諭
정조 18년
甲寅七月初四日辰時上御重熙堂戶房承旨奉常提調同爲入侍時右承旨徐榮輔奉常提調徐有防假注書吳泰曾記注官金良倜承膺祚以次進伏訖上曰昨日奉常判官入侍已有所下敎而予之一心惟在祀典今値秋享日熱如此粢盛之薦牲牡之享易致味臭之或變致謹之道專責氷丁之多備氷庫提調使之來待于廟門之內可也有防曰前年秋享亦當盛炎而照氷其多故雖到曉撤享時諸所陳設無一味敗者矣上曰宮享時參用時果而果品與器數稟定儀式可也命書榻敎曰進御加減淸肺開膈飮一貼煎入又命書榻敎曰進御加減淸肺開膈飮一貼更爲煎入仍命退諸臣以次退出
정조 18년
行都承旨鄭大容內閣直左承旨韓晩裕坐直右承旨徐榮輔奉審進去左副承旨李羽晉奉審進去右副承旨兪漢寧坐直同副承旨未差注書鄭文始病一員未差假注書吳泰曾仕李允謙仕直事變假注書韓致重仕
정조 18년
藥房提調鄭昌順副提調鄭大容啓曰伏未審日間聖體若何寢睡水剌之節何如連進湯劑之後調攝諸節益有差勝乎臣等率諸御醫趁早入診詳察聖候爲宜臣等不任區區伏慮敢來問安竝此仰稟傳曰知道
정조 18년
李羽晉啓曰備邊司郞廳來言今日賓廳日次而秋享大祭齋戒相値不得來會云矣敢啓傳曰知道
정조 18년
兪漢寧啓曰大司憲未差執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
傳于鄭大容曰禮房承旨馳詣宗廟永禧殿奉審摘奸以來
정조 18년
傳于韓晩裕曰日熱如此獻官諸執事必當各別齋沐佾舞工人等須有提擧可以察飭掌樂提調中有實病人許遞其代以廟內進詣人中令該曹口傳擬入待下批使之嚴飭滌暑之需依冬享時禦寒例分給事進去承旨面飭提擧仍令獻官知悉
정조 18년
吏曹口傳政事以徐有防爲掌樂提調
정조 18년
甲寅七月初五日辰時上御重熙堂左承旨入侍時左承旨韓晩裕假注書李允謙編修官安經心記注官金良倜以次進伏訖上曰承旨自內閣來耶晩裕曰然矣頃聞承旨有朱書抄輯之工云甚可貴也故所以有昨日之敎耳其增刪存拔之際必以靑紅批點志其可取者付標於紙頭晩裕曰昨果敬玩睿輯則抄入大全中好箇文字而節酌通編中書牘別無抄出者矣上曰此則不過予巾衍之莊也裒輯不適故今欲精抄數篇以爲燕閑時要覽之資而且使抄啓文臣常常課誦則豈不好哉抄錄時必也以人分類如張敬夫則一以張敬夫之書抄之呂伯恭則一以呂伯恭之書抄之目錄必書與某人書爲幾首答某人書爲幾首則看閱似不至淆雜矣晩裕曰嶺南學者李栽所輯講錄刊補今在臣家而其批評稍有意見矣上曰予欲一覽日後入送于內閣可也上曰崔光泰能知朱書矣乎晩裕曰昨與之批閱如類有知者矣上曰文章如朱子者求之古今復誰有之至於書牘則雖歐蘇不能當也精神爛燁首尾照應明窓靜几朝課暮誦則其需用之效可立而見矣晩裕曰非但文章也義理炳烺於書中千載之下使人興起者無過於一部朱書也昨與翰林吳泰曾互相批標矣上曰翰林本是狂狷之士但老於場屋安知朱書之好否乎予故令看閱尋繹誦朱子之書服朱子之訓俾有薰陶資益之效矣上曰冊題則以朱書課誦書之卷數則無過二三卷可也晩裕曰雖精抄簡選卷數小不下四五卷矣上曰商量爲之而旣始之事也必勵精殫心無或見笑於大方則幸矣而末乃如禮記類編則奈何須善爲之也晩裕曰存拔之際陳陸問答無可拔者呂缺問答或有可拔處矣上曰雖數行短牘如聽蟬懷伯恭等書有不可拔之也上曰陽明之病處姑無論至於其人如才雖朱子復起必許之以其染跡異端竝與其書而不見此豈成說乎比諸弇州稍有勝處矣晩裕曰聖敎誠然矣上曰大全之大字大成之謂也全字摠全之謂也若曰朱子全書則可也而必曰朱子大全者甚無謂至於所謂宋子大全可笑之又可笑何爲而曰宋子曰大全也子者尊稱之辭也彼尊尙之輩必欲稱之者容或可也而其所大全云者抑何意思承旨若見此輩必傳此言也命書榻敎曰進御加減淸肺開膈飮一貼煎入命退承史以次退出
정조 18년
行都承旨鄭大容內閣直左承旨韓晩裕坐直右承旨徐榮輔坐左副承旨李羽晉坐右副承旨兪漢寧坐直同副承旨未差注書鄭文始病一員未差假注書吳泰曾仕趙台榮仕直事變假注書韓致重仕
정조 18년
韓晩裕以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
韓晩裕啓曰卽者校理徐有聞以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 18년
傳于韓晩裕曰右承旨入侍
정조 18년
李羽晉啓曰假注書李允謙身病猝重勢難察任今姑改差何如傳曰允
정조 18년
假注書李允謙改差代以趙台榮爲假注書
정조 18년
兪漢寧以兵曹言啓曰內禁衛將閔廷桓五衛將李普漢忠壯衛將崔德元景福宮衛將李廷駿慶熙宮衛將李鼎德俱以身病猝劇時月之內萬無起動供職之望呈狀乞遞領軍之將輪番之任不可久曠竝改差何如傳曰允
정조 18년
兵曹口傳政事以李昌培爲內禁將
정조 18년
韓晩裕啓曰右副承旨兪漢寧疏批已下卽爲牌招察任何如傳曰允
정조 18년
韓晩裕以兵曹言啓曰本曹堂上軍官禁軍遞兒窠今方有闕矣依節目禁軍別將與各番將眼同試取以其居首者塡差之意敢啓傳曰知道
정조 18년
兪漢寧以兵曹言啓曰新除授北評事洪秀晩旣兼開市主管則其在私義有難冒赴呈狀乞遞改差何如傳曰允
정조 18년
兪漢寧以兵曹言啓曰卽接慶熙宮衛將牒報則崇義門北邊中松一株折落云令該所斫去之意敢啓傳曰知道
정조 18년
校理徐有聞疏曰伏以臣於直中獲接家信則臣母素患痰癖之症中暑阧劇食飮全却轉側須人促臣歸侍急報踵至臣自聞此報方寸迷亂按住不得玆敢忙陳短章徑出禁扃伏乞聖明亟命遞臣職名以便救護仍治臣擅離之罪以肅朝綱千萬幸甚臣無任屛營祈懇之至踏啓字
정조 18년
同義禁李漢豐疏曰伏以臣以其姿則百無肖似以其職則萬不堪承才旣疎於詰戒責未副於戢盜任渠瘝曠奚徒臣心之自訟從他譏罵抑亦人言之可怕果然橫逆之來出於銀臺稠座之中云事雖驚駴語近煩猥則資非崇班跡異文宰固何敢形諸文字仰瀆宸嚴而仁天之覆物無間於崇庳慈父之愛子宜均於文武玆敢冒萬死仰首鳴號於慈覆之下惟聖明垂察焉月前承旨兪漢寧家以其奴婢之見失呈訴臣廳故嚴飭校卒卽令詗捕而大抵閭巷間逃奴逋婢畏其蹤跡之易露必走江外而轉而至於遐鄕者比比有之蓋知其詗捕無得越江而然也彼忽於昨日招致臣廳校吏於政院盛氣咆喝專事僇辱所可道也臣實自恧豈欲索言以傷同朝忠厚之風而臣與彼在昔無尤在今無怨則堂堂尙書之省有此街路中光景卽其奴婢之未卽詗捕而見過於彼也噫臣之不勝任不惟此一事則以此彈臣臣固甘心臣雖疲劣名曰大將而爲承宣之人捉其若校若吏之類詬叱其大將凌踏其大將殆無餘地而又不在私室而在於公堂則臣以何顔面更對校吏以行大將之事乎伏乞聖上天地父母亟降威罰以靖私分以快人心臣無任屛營祈懇之至答曰省疏具悉卿其勿辭行公
정조 18년
右副承旨兪漢寧疏曰伏以臣於日昨以職掌事招致捕廳吏則所謂待令書員冒著紅團領平頂巾故臣責其他司吏之替來招諸該廳首校仍問近來戢盜太弛竊發遍行都下之騷擾全由於右捕廳之專不詗察歸告汝將各別譏捕使閭里得以安堵云矣該大將李漢豐肆氣發怒忽地陳疏拖引千萬不當之言至問臣含憾於渠之不卽捕給逃婢惟意咆喝盛氣謬辱云滿紙叫嚷極口凌轢噫彼捕將雖是武臣職居宰列官是中權而乘憤投疏語無倫脊一至於是耶逃婢之說亦有苖脈蓋於春間臣之姻家婢僕有竊其藏而逃者臣果送言於漢豐要其窺捕而已至於昨日之招責該校不過體例事而拖及詗盜之議何嘗有一分提到於他事則今其爲說全沒實狀乃以從前轉托直謂之臣家事操切招勒不有餘力臣雖疲駑豈足與彼呶呶爭辯而緣臣無似受其輕蔑啓武臣驕妄之習貽淸朝士夫之羞臣以何顔冒沒翶翔於近密之列乎玆敢略陳短章徑出禁扃伏乞聖明亟命鐫削臣職名以安微分仍治臣擅離之罪以肅朝綱不勝幸甚省疏具悉爾其勿辭察職
정조 18년
甲寅七月初六日辰時上御重熙堂右承旨左副承旨入侍時右承旨徐榮輔左副承旨李羽晉假注書趙台榮記注官安經心金良倜以次進伏訖上曰去夜太廟大享利成誠萬幸矣承旨等摘奸時別無執頉之端乎榮輔曰臣則進詣前殿而無執頉矣羽晉曰永寧殿秋享大祭時齋郞柳遠鳴緣於生疎間有顚錯諸執事四拜之際遲速不齊禮節多錯而押班監察無一言責飭難免不職之失竝從重推考何如上曰依爲之出擧條上曰柳遠鳴招致政院以自今以後每每差祭準以百次而凡於儀節使之習熟之意嚴飭分付可也命書榻敎曰進御加減淸肺開膈飮一貼煎入命退承史以次退出
정조 18년
行都承旨鄭大容內閣直左承旨韓晩裕坐右承旨徐榮輔坐左副承旨李羽晉坐直右副承旨兪漢寧坐直同副承旨未差注書鄭文始仕一員未差假注書趙台榮仕直事變假注書韓致重仕
정조 18년
鄭大容啓曰來十一日朝參日次矣敢稟傳曰停
정조 18년
下備忘記于李羽晉曰恃寨僉使金璞柔院僉使郭命夏牛峴僉使金雲瑞滿浦僉使洪致範下直各長弓一張長箭一部片箭一部筒兒一箇賜給
정조 18년
傳于鄭大容曰藥房提調入侍
정조 18년
傳于鄭大容曰正至聖節兼謝恩正使之代今日政以正一品重臣中問于大臣擬入依近例判中樞借銜事分付該曹
정조 18년
兵曹口傳政事副司直李義弼單付
정조 18년
有政吏批判書金載瓚參判黃昇源參議金履翼右副承旨兪漢寧進以金銑爲校理金錫黿爲律學敎授朴宗岳爲進賀使冬至謝恩副使李義弼還付事承傳
정조 18년
吏批再政以洪良浩爲冬至兼謝恩正使
정조 18년
兵批判書具庠進參判柳誼入直參知姜彝正參知李祉永病左副承旨李羽晉進以李東芳爲五衛將金世徵爲忠壯將朴景雲爲景福將邊翰城爲慶熙將高宅謙爲北評事副護軍單金魯岳李日運柳雲羽副司直單尹行任李益運閔昌爀魚錫齡徐有聞李東宇李重蓮副司果單金驥燦
정조 18년
兪漢寧以弘文館言啓曰新除授校理金銑時在江原道原州地經筵入番事緊請斯速乘馹上來事下諭傳曰依啓
정조 18년
李羽晉以扈衛大將意啓曰別將李漢棟身病猝重勢難察任改差何如傳曰允
정조 18년
李羽晉以兵曹意啓曰內禁衛將閔廷桓今月初八日入直受點矣謂有身病猝重運動無路呈狀乞遞改差草記今已蒙允其代依例口傳差出何如傳曰允
정조 18년
鄭大容以成均館大司成意啓曰今七月初七日儒生上旬輪次當爲設行而大提學洪良浩身病限內不得爲之之意敢啓傳曰涼生後更稟可也
정조 18년
甲寅七月初七日辰時上御重熙堂都承旨藥房提調入侍時行都承旨鄭大容記事官鄭文始記注官承膺祚記事官吳泰曾藥房提調鄭昌順以次進伏訖昌順曰日熱轉甚聖體若何上曰昨日達宵失睡膈氣往來是爲悶然昌順曰今承聖敎下情不勝驚慮而連進涼劑旣過十餘貼之多此其可悶矣上曰猶以爲不足也卿招致周命新更議當進湯劑以入上曰旱氣似酷民情以爲如何昌順曰京畿異於兩南去月十七以前旣得大雨其間日字不遠若至旬後而一直不雨則祈雨祭似當設行而連日雨意頗多方俟甘霔之霈然矣上曰予亦方寸之禱久矣上曰進御加減淸肺開膈飮一貼煎入出榻敎仍命退諸臣以次退出
정조 18년
甲寅七月初七日午時上御重熙堂戶房承旨入侍時右承旨徐榮輔記事官鄭文始記注官承膺祚記事官吳泰曾以次進伏訖命書傳敎曰政官牌招開政出榻敎命書傳敎曰使臣今日政當差出冬至副使李義弼敍用今日政還付仍令該曹口傳付軍職與進賀使卽爲會同仍命退承史以次退出
정조 18년
行都承旨鄭大容內閣直左承旨韓晩裕坐直右承旨徐榮輔坐左副承旨李羽晉坐右副承旨兪漢寧坐直同副承旨未差注書鄭文始仕一員未差假注書趙台榮仕直事變假注書未差
정조 18년
鄭大容啓曰臣大容依定式進詣香室奉審香祝樻祝板袱子則精潔之意敢啓傳曰知道
정조 18년
李羽晉啓曰事變假注書韓致重身病猝重勢難察任今姑改差何如傳曰允
정조 18년
傳于徐榮輔曰承旨房仍
정조 18년
以水原留守趙心泰狀啓城役事傳于兪漢寧曰依此爲之事回諭
정조 18년
李羽晉以兵曹言啓曰武臣賓廳講書及武經講書前後被抄人或外任遷轉或有頉應講之員甚少武臣中可合人依例加抄別單書入之意敢啓傳曰知道
정조 18년
鄭大容以奉常寺提調意啓曰東籍親耕田所種皮黍打作則所出爲一石十三斗之意敢啓傳曰知道
정조 18년
甲寅七月初八日午時上御重熙堂右副承旨入侍時右副承旨兪漢寧假注書趙台榮記注官承膺祚記事官吳泰曾以次進伏訖上命書榻敎曰進御加減淸肺開膈飮停止淸膈散一貼煎入又命讀公事仍書判付訖命退承史以次退出
정조 18년
行都承旨鄭大容坐直左承旨韓晩裕坐右承旨李義鳳未肅拜左副承旨徐榮輔內閣直右副承旨兪漢寧坐直同副承旨鄭致淳坐注書鄭文始奉命一員未差假注書趙台榮仕直事變假注書尹濟弘仕
정조 18년
兪漢寧以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
事變假注書韓致重改差代以尹濟弘爲事變假注書
정조 18년
兪漢寧啓曰事變假注書尹濟弘時無職名令該曹依例付軍職冠帶常仕何如傳曰允
정조 18년
韓晩裕啓曰京畿監司徐龍輔依下敎來待矣傳曰入侍
정조 18년
以水原留守趙心泰狀啓城役事有旨祗受事傳于鄭大容曰凡回諭有旨成送也自政院枚擧狀辭之槪略爲頭辭而觀此祗受狀啓以卿以匠募等不必因暑停役事馳啓爲辭其下以依此爲之之意回諭云云者此豈非問東答西乎近以鋤旱之太甚夙宵用心又以劇熱城役一念耿耿霈霔之效雖未格方寸之禱而力役之姑待涼生不是難事數昨果有姑停之命矣守臣狀本備陳募軍輩挈其家屬者進退維谷之狀仍請露處事役雖令姑停晨夜乘涼拾納石塊量給伊日之雇價此則事情似然回諭中依此云云之敎槪指役雖姑停價則量給也以所下有旨觀之其將仍爲董督豈不與本意相反乎當該有旨成送承旨遞差此狀啓還下送回諭亦爲更爲書送
정조 18년
承旨前望單子入之鄭致淳李義鳳落點
정조 18년
鄭大容啓曰新除授承旨鄭致淳方在罷散中何以爲之敢稟傳曰敍用
정조 18년
以成夏鎭囚單子傳于兪漢寧曰保放
정조 18년
鄭大容以禮曹言啓曰卽接獻陵參奉所報則本陵忌辰祭在於明日兩官當爲備員將事而令嚴思允受香之後身病猝重萬無將事之望陵官報狀今始來到莫重祭享陵官不可不備令嚴思允爲先改差卽令該曹口傳差出卽爲下送而獻官目見享官之病重不得將事尙無一言草記以致參奉之晩時報來當該獻官從重推考何如傳曰允當該獻官不可推考而止事過後禁推典祀官例兼大祝不獨爲祭物熟設況眼同熟設之際目見不備不卽枚報亦萬萬駭然當該典祀官令該府拿問嚴處差出之際易致過時入直注書卽爲進去可也
정조 18년
傳于鄭大容曰陵令不擇吏曹判書從重推考闕內入直官員中單付使之先進去後謝恩
정조 18년
吏曹口傳政事獻陵令單崔粹絅
정조 18년
甲寅七月初九日午時上御重熙堂右承旨入侍時右承旨徐榮輔記事官鄭文始記注官金良倜記事官吳泰曾以次進伏訖上曰京畿監司入侍賤臣承命出傳與京畿監司徐龍輔偕入進伏上曰近日旱炎太甚畿內民情果無遑急之慮否龍輔曰目下所見雖似可悶數日之內若得甘霈則可以及時矣上曰予近以悶旱之念爲民事夙宵憧憧幾乎忘寢食矣兩南及湖西之半道去月初七以後一直亢乾故不得已設行祈雨祭而畿內則十七以前旣得大雨且數日之內若得霈然之喜則亟行祈禱亦近浮文予之方寸之禱亦云久矣欲雨未雨一霈漠然此豈不遑悶乎入侍史官以此傳于時原任大臣仍詢祈雨祭何日設行與否以來可也上曰進御淸膈散停止加減升葛湯一貼煎入出榻敎仍命退承史以次退出
정조 18년
行都承旨鄭大容內閣直行左承旨洪聖淵未肅拜行右承旨洪義榮坐直左副承旨韓晩裕坐直右副承旨尹行任坐同副承旨李益運坐注書鄭文始仕一員未差假注書趙台榮仕直事變假注書尹濟弘仕
정조 18년
藥房都提調洪樂性提調鄭昌順副提調鄭大容啓曰伏未審日間聖體若何寢睡水剌之節何如連進湯劑調攝諸節益有差勝之效乎臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道夜間症藥當從醫官聞之酬應最妨於調治卿等退去湯劑晩後入之宜矣
정조 18년
尹行任以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 18년
韓晩裕啓曰大司憲未差執義李遇濟掌令鄭毅祚韓用鐸持平南履翼洪秉臣呈辭監察茶時之意敢啓傳曰知道
정조 18년
尹行任啓曰備邊司郞廳來言今賓廳日次而國忌正日相値不得來會云矣敢啓傳曰知道
정조 18년
鄭大容啓曰來十一日專經文臣殿講日次矣敢稟傳曰涼生後更稟
정조 18년
以右承旨李義鳳牌不進罷職傳旨傳于鄭大容曰與同副俱有實病許遞
정조 18년
承旨前望單子入之李集斗南公轍落點
정조 18년
以行左承旨李集斗牌不進推考傳旨傳于鄭大容曰聞有實病勢難行公許遞前望單子入之
정조 18년
承旨前望單子入之洪聖淵落點
정조 18년
傳于韓晩裕曰右副承旨入侍
정조 18년
傳于韓晩裕曰承旨房仍右承旨爲禮房
정조 18년
傳于韓晩裕曰承旨前望單子入之待下批牌招察任
정조 18년
承旨前望單子入之洪義榮李益運尹行任落點
정조 18년
傳于韓晩裕曰吏曹參議金履翼事萬萬駭然爲先罷職
정조 18년
禁府照目獻陵獻官徐配修矣目見享官之病重不得將事尙無一言草記以致參奉之晩時報來不可推考而止推考罪杖八十收贖奪告身三等私罪奉敎以公罪依此律區別公議勘放爲良如敎又啓目獻官典祀官柳遠鳴原情云云傳旨內辭緣泛稱遲晩刑推得情何如判付啓以公罪功議區別令次堂考律勘放後草記爲良如敎又啓目花梁僉使趙東旭原情云云傳旨內辭緣泛稱遲晩刑推得情何如判付啓何足責日熱如此以公罪勘放爲良如敎
정조 18년
傳于洪義榮曰禮房承旨入侍
정조 18년
洪義榮以義禁府言啓曰時囚罪人徐配修杖八十收贖奪告身三等照律公事判付內以公罪依此律區別功議勘放趙東旭原情公事判付內何足責日熱如此以公罪勘放柳遠鳴原情公事判付內以公罪功議區別令次堂考律勘放後草記事命下矣徐配修六代祖渻扈聖原從功臣達城尉五寸親云功議各減一等杖六十以公罪收贖放送趙東旭傳旨內不見公文只憑無印跡之一片小紙謂之仍存至於報營者萬萬駭然令該府拿問嚴勘罪取考律文則大明律不應爲條有曰凡不應得爲而爲之事理重者杖八十矣趙東旭杖八十以公罪收贖柳遠鳴傳旨內典祀官之例兼大祝不獨爲祭物熟設眼同熟設之際目見不備不卽枚報亦萬萬駭然拿問嚴處罪取考律文則大明律事應奏不奏條有曰若事應奏而不奏者杖八十矣柳遠鳴八代祖時行扈聖原從功臣云功減一等杖七十以公罪收贖竝放送之意敢啓傳曰知道
정조 18년
甲寅七月初十日酉時上御重熙堂右副承旨入侍時右副承旨兪漢寧假注書趙台榮記注官金良倜記事官吳泰曾以次進伏訖上曰進御淸膈散一貼煎入出榻敎命書傳敎曰旱氣如是太甚憂思不啻如焚夙將珪帑徧及群祀豈或沁泄至今而畿甸與湖嶺之收霽有帀旬之遠近數日蒸熱亦頗有其雨之望昨詢大臣姑且靜俟晩又反風杲杲如烘念及三農無以爲諭以今年雨暘之適宜有近日亢旱之爲愆災不虛生必有所召反躬咎責不覺每夜明發者久矣予誠否德百姓何辜到今齎誠虔禱之擧不容暫緩不卜日遣近侍于三角山木覓山漢江行祈雨祭待開門受香另飭齋官俾各濯垢澣汚明潔將祀禮畢前切勿飮酒上曰左副承旨徐榮輔同副承旨南公轍牌招出榻敎命書榻敎曰三角山獻官右承旨韓晩裕木覓山獻官左副承旨徐榮輔漢江獻官同副承旨南公轍進去禮房承旨兪漢寧傳香後直詣神室神位板眼同奉詣後奉審摘奸以來諸執事大祝外以闕內外入直官員塡差祝文則大提學牌招使之製進命退承史以次退出
정조 18년
甲寅七月初十日四更上御重熙堂禮房承旨入侍時右副承旨兪漢寧假注書趙台榮記注官金良倜記事官吳泰曾以次進伏訖上命漢寧讀祈雨祭祭文訖命書傳敎曰近日調節之妨於酬應渠輩所知夜必越添日試藥料然而重民重農之意明將禱雨數時强力如期氣升猶謂渠輩聞見稍勝於生疎者出牌齋宿卽爲今夜擧行之勿煩辭敎則敢生占便之計直向內閣不知去處究厥所爲萬萬痛駭香單祝單亦諉之生疎承宣屢次入侍至于四更四點渠輩之罪何律爲當承旨徐榮輔南公轍竝與閣銜刊去仍令該府嚴囚西間待下敎捧供雖不執留亦不察飭致煩深夜酬應房任則新到入院稍久其敢曰無罪乎該房承旨兪漢寧爲先罷職又命書傳敎曰承旨前望單子入之待下批牌招察任又命書傳敎曰三角山獻官左副承旨韓晩裕木覓山獻官右副承旨尹行任漢江獻官同副承旨李益運進去事改書出命退承史以次退出
정조 18년
行都承旨鄭大容內閣直行左承旨洪聖淵坐直行右承旨洪義榮坐直左副承旨韓晩裕差祭右副承旨尹行任差祭同副承旨李益運差祭注書鄭文始仕一員未差假注書趙台榮仕直事變假注書尹濟弘仕
정조 18년
洪聖淵啓曰大司憲未差執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
鄭大容啓曰臣大容以進賀使會同進去下直之意敢啓傳曰知道
정조 18년
以水原留守趙心泰狀啓祈雨祭虔誠設行計料事傳于鄭大容曰春夏之旱尙云渴悶矧玆鋤後秋節言念三農何遑寢食乎日昨以停役一款有所指揮其間何以擧行城役固非不急之務其爲勤衆勞民則一也近日之戄暘非敢傅會於是而嘗見古人傅會五行之說勤衆勞民以起城邑陽氣盛故旱爲應亦安知不由於不能節勞佚致此旱耶雖於木石匠夫之入處庇蔽軒敞之所者從願姑停以待得雨或生涼則渠輩之爽豁卽予之爽豁此意更須知悉從便豁狹以其緣由從後狀聞事回諭
정조 18년
以忠淸監司李亨元狀啓祈雨祭設行事傳于鄭大容曰觀卿狀辭再祈甘澍尙遲冥應祇緣予誠意之未格何有乎遠邇言念穡事豈勝焚灼立秋新過節候差晩趁今虔禱亦似可及更爲積誠設行以冀仁愛之垂騭致此亢旱於秋節者其爲憂慮豈比於春夏靜思致此之由必爲幽隱之莫達茹冤之未伸閼菀蘊結而然卿等體予此諭悉心採察以聞京畿則雖鋤雨之所得昨今陸續登聞道內亦有驟雨所沾處乎竝須枚擧狀聞事回諭而嶺伯完伯處以此一體下諭
정조 18년
鄭大容以兵曹言啓曰今七月十一日武臣賓廳武經講書日次而祈雨祭齋戒相値不得爲之之意敢啓傳曰知道
정조 18년
甲寅七月十一日申時上御重熙堂禮房承旨入侍時行右承旨洪義榮記事官鄭文始記注官承膺祚記事官吳泰曾以次進伏訖上曰進御淸膈散一貼煎入出榻敎命書傳敎曰攝傳香祝反以求格於方寸而以今覩覿雨意邈然焚灼之思十倍農夫昨以求助之意欲竝擧於傳敎中而自有層節姑未果焉更思立秋在明猶且拔例行祭況求助之爲一分有裨於消弭導揚之方而其可一日或遲乎大抵人事不修於下故戄暘之咎其應爲暵衮闕時政官邪民隱無非人事中一件而所以不修之由必有所因近日言路之不闢莫曰史乘之所未有極必反理固然勿以目下設禁之條件把作藉欛而凡今在論思言責之列者事之可言竭論無諱以充予心之善端今或名以應旨拖泥帶水是豈應之以實之道也言須剴切可以感人一棒一條痕一摑一掌血云云之句古人取喩之格言爲三司諸臣誦之仍命退承史以次退出
정조 18년
行都承旨鄭大容坐直行左承旨洪聖淵坐行右承旨洪義榮坐左副承旨韓晩裕坐右副承旨尹行任坐直同副承旨李益運坐注書鄭文始仕直一員未差假注書趙台榮仕事變假注書尹濟弘仕
정조 18년
尹行任以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
尹行任啓曰禁衛營將官來言今日本營軍兵日次私習云矣敢啓傳曰知道
정조 18년
尹行任啓曰御營廳將官來言今日本廳軍兵日次私習云矣敢啓傳曰知道
정조 18년
備望記安東營將李烷伐登萬戶崔碩良下直各長弓一張長箭一部片箭一部筒兒一箇賜給
정조 18년
以濟州牧使沈樂洙狀啓大靜縣曾赴儒生八十一歲老人金命獻無以越海作行事傳于洪義榮曰明年唱榜時付之榜尾花牌下送牧使處使之客舍庭唱名肅拜事回諭亦爲分付該曹
정조 18년
以濟州牧使沈樂洙狀啓前五衛將李亨秀摹瑟鎭公廨軍器修擧數爻開錄事傳于尹行任曰前五衛將李亨秀因水原府使趙心泰狀聞曾有論賞之擧而又以摹瑟鎭修擧數爻觀之其所夥然卽京軍門之罕見令該曹拔例收用其餘二人卿其與道臣相議道內與島中間從便收用後狀聞事回諭亦爲下諭于道伯
정조 18년
傳于尹行任曰坐直承旨入侍
정조 18년
鄭大容以吏曹言啓曰新除授綾州牧使李寅燮辭朝之後謂有身病連呈辭狀無意赴任故屢度催促終不下去此時守令之曠官極爲可悶而如是濡滯萬萬未安罷黜何如傳曰允
정조 18년
尹行任以義禁府言啓曰京畿監司徐龍輔狀啓內花梁前僉使趙東旭罪狀令攸司稟處事啓下矣趙東旭今方待命拿囚之意敢啓傳曰知道保放
정조 18년
校理李羲甲副校理朴鍾淳姜儐修撰尹益烈副修撰朴吉源等箚曰伏以臣等伏見昨下傳敎一札十行辭旨懇惻誠邁殷湯之禱桑念切周宣之瞻漢有足以格神明之感而致滂沱之祥矣又況求助之聖念藹然於辭表上自衮闕下至民隱使之極言竭論盡言無諱大哉王言孰不欽頌感歎而如臣等職忝近密者何敢泯默無言以孤聖上惻怛之旨哉伏惟我殿下敬天之誠靡懈斯須重民之念不弛宵旰粵自嗣服式至今日十八年如一日矣一雨一暘宜致時若之徵而今玆亢早之爲災胡至此極哉災不虛生必有所召臣等誠不知何事之致此而目今言路之杜絶上下之阻隔實爲第一召災之端也易曰天地交泰天地交然後陰陽和陰陽和然後風雨時殿下試看今日之爻象情志之相阻久矣義理之晦塞極矣譬如天地不交陰陽不和災沴之來理所必然四行半刀割雖以向日事言之諸臺之絶海投竄端揆之初筵被譴摧折無餘景色愁沮雖幸不遠而復俱屬過境之事而防限目如大義尤晦情志之不通愈往而愈甚臣等於此不能無憾於天地之大矣伏況殿下雖在靜攝之中焚灼之思惟切於爲民爲農纔擧虔禱之儀旋降求助之音而獨不念及於來言之道以盡弭災之方不幾近於塞源而求流欲入而反閉乎至於政院則凡疏啓之一字半句少及目下之義輒謂之違式而却而不受遂使三司之章奏不得仰徹於宸聰如許事體前所未聞惟殿下不加之罪而又或摧抑於繳還之際遂使出納惟允之義兩無所當夫三司殿下之耳目也而不得效耳目之責承宣殿下之喉舌也而不能盡喉舌之職試以一人之身上言之蔽耳目捨喉舌而其能不病者未之有也伏願殿下克念交泰之義卽恢來諫之德俾言路洞闢情志流通則反災爲祥之機特一轉移間事耳惟殿下亟加三思焉臣等竊有區區憂慨之忱而於目下之第一大義旣不敢開口而容喙則不宜攙論他事以是泯默伈泄以至今日矣今得可言之會敢不更陳齊籲之義乎噫嘻金鍾秀之負犯已載於前後三司之啓而向日特放之命迺下於臺啓蒙允之後有若尋常罪犯之遇赦宥釋者然此固出於我殿下遇慶曠蕩之聖意而其爲刑政之倒置亦非細憂惟殿下深軫嚴討之義亟思反汗之道焉至如財用一款卽有國之先務也孔子曰節用而愛民節用之先於愛民者蓋以不能節用則雖有愛民之心而無以施愛民之政故也漢之文帝不過中主號稱少康而當其時也紅腐之積陳陳相仍貫朽之錢至不可較顧臣等期殿下之心豈敢以漢文爲準而第念財用反不如漢太倉之粟不能支一年之領祿而春夏之交或至假貸至於錢荒之憂尤有甚焉況今旱乾爲災豐歉未判嗣歲民憂不可不念雖以殿下愛民之心若無今日節用之道則將未免無麵之不托矣惟殿下克念孔聖之訓預軫節用之方其在消弭之策豈曰少補也哉糜財之道蓋莫過於侈汰而惟殿下臨御以來宮室苑囿無所增益服飾器用務從朴素昭儉之化無愧我列聖朝聖德而奈之何上有好焉下不效焉奢侈成風俗習漸痼卿相之家第宅踰制閭巷之賤衣服過濫一經藩閫擧占渠渠之屋稍有錢財皆被粲粲之服賈誼所謂倡優下賤得爲后飾庶民屋壁皆被文繡者不幸近之若是而財用安得不匱乏民生安得不困悴乎惟殿下益懋崇儉之德克軫躬率之化以爲丕變侈風之道焉取進止答曰省箚具悉所陳當留意矣
정조 18년
甲寅七月十二日酉時上御重熙堂坐直承旨入侍時行都承旨鄭大容右副承旨尹行任記事官鄭文始記注官承膺祚記事官吳泰曾以次進伏訖上曰進御淸膈散停止出榻敎仍命退承史以次退出
정조 18년
行都承旨鄭大容內閣直行左承旨洪聖淵坐行右承旨洪義榮坐直左副承旨韓晩裕坐右副承旨尹行任坐直同副承旨李益運坐注書鄭文始仕直一員未差假注書趙台榮仕事變假注書尹濟弘仕
정조 18년
藥房都提調洪樂性提調鄭昌順副提調鄭大容啓曰伏未審夜間聖體調攝若何寢睡水剌之節何如聖候之當暑彌留尤切悶迫湯劑之姑令停止更宜議定臣等率諸御醫趁早入診詳察聖候議定當進湯劑爲宜臣等自今日依例直宿而不勝區區憂慮敢來問安竝此仰稟答曰知道諸症苦無差意卿等當引接議藥直宿則勿爲宜矣
정조 18년
傳于李益運曰同副承旨入侍
정조 18년
傳于洪義榮曰發遣吏郞諸執事淸齋與否摘奸以來
정조 18년
洪義榮以內醫院都提調意啓曰朝者診筵議定湯劑之時首醫金孝儉以湯劑所入藥料歷陳仰對之際黃連以七分仰對退出歸院提調監劑時則黃連以五分爲言故問其與筵奏之語分數相左則方文書以五分而渠於筵中誤以七分爲奏云御藥事體何等至重而筵奏之語方文之所錄有此相左者萬萬驚駭首醫金孝儉令該府拿問嚴處何如傳曰允待停湯劑捧傳旨可也
정조 18년
尹行任以備邊司言啓曰卽因執義李遇濟上疏批旨內有諸條中可以査處者付之廟堂整飭闕外婦女必有冤枉而然亦使廟堂卽爲詳問草記之命取見其疏本則以爲雖以目下事言之舊守之勒奪公貨少無忌憚賤校之回馬重臣看作常事殿最不嚴墨守自恣倉貯之半留國法莫嚴而反弄之習便成前例何許婦女號泣闕外已閱四朔必有冤枉之情而終無上徹之路爲辭矣依下敎所謂號冤婦女處卽爲現納原情則以爲渠是長湍居故權鎭成妻宋氏而三月遭其舅喪定山營葬之際同鄕居鄭純鄭式等謂以近於渠之先山聚黨伐喪故渠夫呈本官則發遣鄕色摘奸後越一崗坐立不見之地訟理則鄭哥當屈云而不卽決給故渠夫留待邑下恐失已卜之葬日使庶弟權窆則本官謂以不待官決放恣勒葬着枷嚴囚仍以結縛勒葬之意構誣報營則營門以刑推一次題送矣鄭式卽本官子訓學之人三月晦日本官以三隅杖箇箇考打以三十九度爲一次仍捧掘移侤音着枷嚴囚杖毒遍身幾至死境故七十老母九十老祖母以保放救護縷縷哀乞本官謂之掘移後放送終不放釋矣乃於四月晦日夜因獄卒所告始爲放出翌日未明仍爲致命此皆兩鄭哥締結官家期於致死之致五月初渠與渠姑來伏闕外則本官使書吏自闕中出來捧納原情使之退待不得已退歸私處則又送十餘下人無數驅迫故更爲移住他處鄭純鄭式以殺人之罪償命云云果如原情辭意則典則頒行之後凡在執法之官者孰敢不仰體欽血之德意而施以三隅之杖已極驚駭一次刑之三十九度爲準又是法外知其病狀而亦不保放者俱係濫刑違法之大者卽令道臣一一嚴査果如宋女之訴則當該地方官拿問定罪所謂鄭哥等眞有締結構陷之跡則亦爲照律勘處後狀聞舊守之勒奪公貨一疑招致全州吏鄭奎喆査問則以爲渠以糧餉廳屯稅錢八百兩及戶曹巫匠稅錢一百二十一兩零受換錢手標去月上來矣不知何許人猝地執捉以去故隨往舊官家則尹等以爲吾於本邑舊由吏處有所推之物汝之上納錢先爲納宅而換錢手標仍爲奪取渠則拘留於典醫監換錢則盡數推去云京司上納何等嚴重而前判官尹玄錫之稱以由吏處當捧之債勒奪上納之物不但紀綱之寒心可謂貽羞莫甚卽令該府拿問重繩後一一徵給醫監非拘人之地而有此法外之擧其敢曰在家不知乎該監提調尹塾罷職至於賤校回馬事問於重臣李文源則以爲月前路上有一閑良不下馬隱避故捉來施棍而姓名不知云重臣旣已捉治此則置之殿最不嚴倉貯反弄等事自本司申明嚴飭俾有實效何如傳曰允
정조 18년
尹行任以備邊司言啓曰諸道還穀分留實數畢分給後自當依例啓聞而雖以昨年言之啓後加分幾乎無道無之分留之不嚴推此可知見今糶政纔畢分留之登聞在卽如或因循謬習如前之爲現發於來頭摘奸之時則當該守令及不飭之道臣如法重勘斷不可已爲先以此意嚴飭諸道何如傳曰允
정조 18년
尹行任以義禁府言啓曰時囚保放事命下矣時囚罪人徐榮輔南公轍竝保放之意敢啓傳曰知道
정조 18년
禮曹再次祈雨祭龍山江楮子島遣宰臣不卜日今十五日設行何如判付啓依所啓施行爲良如敎
정조 18년
執義李遇濟疏曰伏以上天之災不在於衰亂之世而必在於聖明之時者何也蓋其仁愛之天欲使明主玉成而然也是故昔我先大王於甲午五月遇旱禱雨以十事自責廣求直言弭災之誠溢於辭表責躬之敎感于天心虐魃雲消甘雨霈注堯天舜日時和歲豐克享五十年昇平顧臣不侫每於平日欽仰讚歎而私自語于中曰聖祖此敎允爲後王敬天弭災之法矣逮至我殿下御極以來一動一靜莫不以先大王之心爲心繼志述事靡不用極故今當三伏之亢旱每切一念之焚灼珪弊之遍禱古今相符絲綸之求助前後一揆則庶幾皇天俯監我殿下法祖之德降格我殿下求言之誠轉災爲祥亦如先大王盛時而處禱踰日一霈未洽臣不敢知我殿下弭災之誠寧或不及於聖祖而然耶抑上帝眷佑之心必欲使殿下益聖而然耶顧今召災之端厥惟多矣四行刀割臺閣國之耳目也言路國之血脈也耳目壅蔽則人之視聽莫辨矣血脈不通則人之榮衛枯損矣若是乎臺閣之不可無言路之不可閉也噫君雖聖明而豈無衮闕之可補也世雖治安而豈無時政之可言哉然而二十四字刀割今日三司雖多可言義阻懲討他尙何說雖或副急而出反尋呈告之單臺廳長鎖言路永絶上下之情志捍格大小之言議寂寥今日朝廷雖謂之無臺閣可也此召災之端二也紀綱國之所以維持也今日之紀綱可謂立乎强梗有侵凌之患而邦禁多弛尊卑無等級之嚴而國綱寢紊奸宄肆行繹騷京外常漢怙勢侵辱士夫雖以目下事言之舊守之勤奪公貨少無忌憚賤校之回馬重臣看作常事法紀蕩然而未見懲戢之效名分掃如而反作汨蕫之世則此召災之端三也生民休戚係於守令之藏否守令懲勸在於方伯之黜陟廉者陟之貪者黜之然後惠澤可究於蔀屋而苛政不及於殘民則爲今日方伯者固當嚴殿最明黜陟而八路貶題居下者一許多字牧果皆廉吏乎殿最不嚴墨守自恣倉儲之半留國法莫嚴而翻弄之習便成前例邑民之衆瘼釐革莫急而因循之弊作爲能事罔念群生徒肥一己民寒無衣而錢帛盡歸於私橐民飢無食而粱肉反飫於僕御嗷嗷生靈靡所底定此召災之端四也匹婦含冤五月飛霜東海誣獄三年若旱災異之來必由幽冤而目今何許婦女號泣闕外聞見慘痛者已閱四朔則必有冤枉之情終無上徹之路而然也此召災之端五也凡此諸條不過目下之事而亦足爲致災之由則今日之旱固無怪矣然而衆弊之中言路之壅塞實爲弊源則爲今日救弊之道莫過於開言路三字矣今我殿下雖在靜攝之中益懋修省之德敬天之念夙宵對越求助之德辭旨懇惻孰敢不仰體聖意思所以對揚其萬一乎二行刀割嘉言罔伏衆弊自祛周魃斂虐殷霈旁流先大王轉災爲祥五紀昇平之治可復見於今日矣惟殿下垂察焉噫國家萬事惟係聖躬之保嗇小大庶務各有有司之分掌而凡百事爲莫不親執錙銖毫釐無或遺漏殿下獨勞於上臣僚仰成於下此雖出於大舜母怠之德夏禹克勤之治而有乖節宣多損聖體近日玉候之愆和安知不由於此也臣不勝區區憂慮之忱敢此略陳亦願留念焉嘻噫金鍾秀之罪負犯何如關係何如而臺啓蒙允之餘遽下特宥之命有若尋常罪過之遇赦蒙放者然刑政之失已無可言他日之憂容有其極惟殿下深軫嚴討亟寢成命焉臣無任屛營祈懇之至謹昧死以聞省疏具悉諸條當留意而設禁一款豈得已也諸條中可以査處者付之廟堂整飭闕外婦女必有冤枉而然亦使廟堂卽爲詳問草記